Document ID: /roh_data/filtered/fineweb-2-filterrobots_roh.jsonl.gz/16648

Il chantun, la vischnanca da Tujetsch e Sedrun Mustér Turissem hajan giavischà questa colliaziun, di il pledader da medias da la Viafier Matterhorn Gotthard Jan Bärwalde. Perquai hajan els tschertgà ina schliaziun e contactà la firma da transports Schmid a Sedrun, ina firma che fa gia viadis per remplazzar la viafier.
Daniel Schmid di che quai dettia la stad in pau dapli lavur, mo i saja era ina stupenta purschida perquai che la Surselva vegnia colliada cun la Svizra centrala, e là vesa el l’avantatg. Ses bus ha plaz per 16 persunas.
Era Werner Glünkin da l’Uffizi da traffic dal Grischun di, ch’els hajan giavischà questa purschida.
Fin l’entschatta da matg parta l’ultim tren da Mustér a Andermatt mintgamai a las 18.14 e l’ultim tren dad Andermatt a Mustér da las 18.28. Davent dal matg fin la fin d'october vegn il bus supplementar a cursar mintgamai a las 20:22 davent Mustér en direcziun Andermatt ed a las 21:24 davent dad Andermatt en direcziun Mustér.
RR actualitad 11:00